
Trójai nőalakok Polgár Anikó Régésznő körömcipőben c. verseskötetében és Euripidész drámáiban

Dolgozatomban Polgár Anikó, szlovákiai magyar költő, Régésznő körömcipőben című verseskötetét vizsgáltam. A munkámban a trójai mondakörrel kapcsolatos költeményekre fókuszáltam, s azokat vetettem össze Euripidész drámáival. Emellett felhasználtam elemzésem során Robert Graves mítoszfeldolgozásait, illetve további antik történetírók (Ovidius és Lukianosz) alkotásait is. A szövegek vizsgálatakor pedig Dionýz Ďurišin összehasonlító irodalomtudományi elméletét alkalmaztam.

A Régésznő körömcipőben című kötetet az antik és a jelenkor kettőssége jellemzi: mind retorikai megoldásait, mind témaválasztását illetően. Polgár lírája tehát remek példaként szolgál az antik és kortárs irodalom közötti kontaktusok kutatására. A dolgozat terjedelmének végességét figyelembe véve, valamint a hatalmas mennyiségű háttéranyag miatt négy különleges női figurára (Andromakhé, Hekabé, Kasszandra, Hermioné) redukáltam elemzendő heroinák számát, mivel az ő esetükben nyilvánul meg legvilágosabban az antik és a mai kor viszonya. Szintén fontosnak tartottam kiemelni Parisz alakját, akinek döntése nagymértékben befolyásolta az előbb említett nők jövőjét/életét. Összesen hat verset vettem górcső alá, azaz a Parisz rendelőjében, Trójai nők I. Kasszandra, Trójai nők II. Andromakhé, Trójai nők III. Hekabé, Hermioné féltékeny és Hermioné csomagol című műveket. A Trójai nők I. Kasszandra c. költemény kivételével minden (általam vizsgált) versben fellelhetőek voltak olyan analógiák, amelyek Euripidész drámáival (Trójai nők, Andromakhé, Hekabé) és más antik írók alkotásaival is szorosan összefüggnek. A szövegköziség egyes kategóriái, köztük az allúzió és a parafrázis is megjelent az elemzés folyamán. Ez pedig bizonyítja, hogy a trójai mondakör újraértelmezése, átírása valóban érdekes anyagot tud biztosítani az irodalmárok számára, s egyúttal izgalmas interpretációs lehetőséget kínál olvasóinak. 



